กบง. ใจดีคงราคา LPG เดือนมิ.ย.ที่ 20.29 บ./กก. แม้ต้นทุนเพิ่ม
กบง. ใจดีคงราคา LPG เดือนมิ.ย.ที่ 20.29 บ./กก. แม้ต้นทุนเพิ่ม
2 มิ.ย. 2559

นาย ทวารัฐ สูตะบุตร ผู้อำนวยการสำนักงานนโยบายและแผนพลังงาน และโฆษกกระทรวงพลังงาน เปิดเผยว่า คณะกรรมการบริหารนโยบายพลังงาน (กบง.) มีมติให้คงราคาก๊าซปิโตรเลียมเหลว (LPG) สำหรับเดือนมิ.ย.ที่ระดับ 20.29 บาท/กิโลกรัม แม้จะมีต้นทุนเฉลี่ยการจัดหา LPG ทั้งระบบเพิ่มขึ้นจากค่าเงินบาทอ่อนค่าลงก็ตาม แต่เนื่องจากฐานะกองทุนน้ำมันเชื้อเพลิงในส่วนของ LPG ยังคงมีเสถียรภาพ จึงให้กองทุนน้ำมันฯเข้ามารับภาระการชดเชย LPG เพิ่มขึ้นเพื่อไม่ให้กระทบต่อราคาขายปลีก
ทั้งนี้ จากสถานการณ์ราคา LPG ตลาดโลก (CP) เดือนมิ.ย. อยู่ที่ระดับ 344 เหรียญสหรัฐ/ตัน ลดลงจากเดือนก่อน 3 เหรียญสหรัฐ/ตัน แต่เนื่องจากอัตราแลกเปลี่ยนเฉลี่ยเดือนพ.ค.อ่อนค่าลงจากเดือนก่อน 0.3569 บาท/เหรียญสหรัฐ มาอยู่ที่ 35.6151 บาท/เหรียญสหรัฐส่งผลให้ราคาต้นทุนเฉลี่ยการจัดหา LPG ทั้งระบบ ซึ่งเป็นราคาซื้อตั้งต้นของ LPG (LPG Pool) ปรับตัวเพิ่มขึ้น 0.0061 บาท/กิโลกรัม จาก 13.9089 บาท/กิโลกรัม เป็น 13.9150 บาท/กิโลกรัม
 